বাংলাদেশ-মিয়ানমারের মধ্যে দীর্ঘদিন থেকে বিরাজমান রোহিঙ্গা সমস্যা ও তার সমাধানে গত জুলাইয়ে ঢাকায় এসেছিলেন জাতিসংঘের মহাসচিব, বিশ্বব্যাংকের প্রেসিডেন্ট, আন্তর্জাতিক রেডক্রসের প্রধান এবং ইউএনএইচআরের প্রধানসহ শীর্ষ পর্যায়ের কয়েক নেতা। তারা প্রধানত রোহিঙ্গা প্রত্যাবাসনে আন্তর্জাতিক সম্প্রদায়ের ওপর চাপ বৃদ্ধিসহ আর্থিক সাহায্য ও অনুদান বৃদ্ধির প্রতিশ্রুতি দিলেও বাংলাদেশের বর্তমান উন্নয়ন এবং সমৃদ্ধির ভূয়সী প্রশংসা করেছেন। তবে বিশ্বব্যাংকের প্রেসিডেন্ট যা বলেছেন তা বোধ করি ছাপিয়ে গেছে সবাইকে। তিনি বলেছেন, দারিদ্র্য নিরসন ও সবার জন্য সুযোগ সৃষ্টিতে বাংলাদেশ ইতোমধ্যে আবির্ভূত হয়েছে ‘বিশ্বনেতা’ হিসেবে। এও বলেছেন, বাংলাদেশের উন্নতি অন্যান্য দেশের জন্য অনুপ্রেরণার উৎস হতে পারে।